**БИОГРАФИЈА АЛЕКСАНДРА ГРУБОРА**

Александар Грубор је рођен 29.03.1970. у Осијеку, Република Хрватска. Дипломирао је 1993. године на Економском факултету у Суботици. Магистарску тезу под насловом „Маркетинг истраживања међународног окружења и управљање међународним активностима предузећа“ одбранио је 1999. године. Докторску дисертацију под насловом „Маркетинг иистраживања – интегрални део међународног маркетинг програма“ одбранио је на Економском факултету у Суботици 2003. године. Академску каријеру започео је 1996. године на Економском факултету у Суботици у звању асистента – приправика. У звање доцента за ужу област Маркетинг изабран је 2003. године, у звање ванредног професора биран је 2008. године, а 28.03.2013. изабран је за редовног професора за ужу област Маркетинг.

Од 2007 - 2016. године обављао је функцију продекана, како за основне и мастер студије, тако и за докторске студије и научно – истраживачки рад. Одлуком Савета Економског факултета у Суботици изабран је за декана у мандатном периоду 1.10.2016. - 30.09.2019. и потом реизабран за мандатни период 1.10.2019. – 30.09.2022.

Добитник је Повеље капетан Миша Анастасијевић за допринос развоју високошколског образовања у 2010. години. Студенстка конференција универзитета Србије доделила му је захвалницу за значајан допринос квалитету образовања студената и подршци у унапређењу студентског организовања на универзитетима у Србији 2016. године.

Учествовао је и руководио у раду већег броја пројектних тимова на националним и међународним пројектима. Био је гостујући професор на School of Public Finance and Taxation, Zhongnan University of Economics and Law у граду Ву Хану, НР Кина у периоду 16.10. – 25.11. 2017. као и у периоду 23.10. – 31.10.2018. Осим тога, као гостујући професор био је ангажован и на Saint Peterburg State University of Economics у периоду 17.10. – 21.10.2017., Руска Федерација. У оквиру пројекта Еразмус+, међународна мобилност наставника, одржао је 24 часа предавања на University Nice Sophia Antipolis, Република Француска, током фебруара и марта 2017. године. Током 2004. године био је на стручном усавршавању у САД, на Portland State University, School of Business Administration, где је успешно окончао International Faculty Development Program.

Активан је члан Сема (Српско удружење за маркетинг) и Научног друштва економиста Србије.

Др Александар Грубор, редовни професор